《送刘尉》
宋代·李新

斗南无两刘，弟子半分鲁。
传法得其人，只履便西去。
天章蜀家世，生女如士虎。
我叔亦不痴，最宝刘家妇。
道通而为一，何得区文武。
子路冠雄鸡，初不妨学古。
古山厌魑魅，造化儿并苦。
老者方谒医，少者遽搀举。
碧鸡金马间，遍我风诸父。
定当怜小阮，指与税驾所。
勿数大刀头，碧云合已暮。
富贵鄙白首，长安在何处。

作者简介：宋仙井人，字元应。哲宗元祐五年进士。刘泾尝荐于苏轼。累官承议郎、南郑丞。元符末上书夺官，谪遂州。徽宗大观三年赦还。有《跨鳌集》。